FI Euroopan unionin virallinen lehti CE 78/481

(2004/C 78 E/0503)

KIRJALLINEN KYSYMYS E-3182/03

esittäjä(t): Paulo Casaca (PSE) komissiolle

(27. lokakuuta 2003)

Aihe: SATA-lentoyhtiön yhteisön lainsäädännön noudattamatta jättäminen

4 päivänä helmikuuta 1991 annetun neuvoston asetuksen (ETY) N:o 295/91 (1) 4 artiklan 2 kohdassa on säädetty niistä vähimmäiskorvauksista, jotka lentoyhtiön on välittömästi maksettava, jos matkustajalta evätään pääsy lennolle.

Tämän asetuksen sisältämiä asioita käsitellään 25 päivänä syyskuuta 1989 annetussa lakiasetuksessa nro 321/89, 2 päivänä huhtikuuta 1997 annetussa päätöksessä nro 223/97 ja 31 päivänä heinäkuuta 1996 annetussa laissa nro 24/96, mutta Portugalin laissa ei ole vastaavia säännöksiä kuin edellä mainitussa yhteisön asetuksessa.

Mikään portugalilainen lentoyhtiö ei sovella kyseistä asetusta.

Syyskuun 12. päivänä SATA Internacional -lentoyhtiö peruutti tuntien odotuksen jälkeen, antamatta mitään selityksiä tai tietoja, lennon S4125 Lissabon—Ponta Delgada ja ohjasi matkustajat toiselle lennolle: S4 221 Lissabon—Ponta Delgada.

Yhtiö kieltäytyi noudattamasta edellä mainittua yhteisön säädöstä.

Mitä toimia komissio on toteuttanut sen varmistamiseksi, että matkustajien oikeuksia koskeva yhteisön lainsäädäntö saatetaan osaksi Portugalin lainsäädäntöä ja että sitä noudatetaan Portugalissa?

Mikä on komission arvio siitä, milloin matkustajien oikeuksia koskeva yhteisön lainsäädäntö pannaan täytäntöön Portugalissa?

Loyola de Palacion komission puolesta antama vastaus

(8. joulukuuta 2003)

Lennolle pääsyn epäämisestä maksettavista korvauksista määrätään yhteisön lainsäädännössä neuvoston asetuksella, ei direktiivillä. Asetuksessa määrätään velvoitteista, jotka kohdistuvat suoraan lentoliikenteen harjoittajiin. Näin ollen asetuksen soveltamiseen ei tarvita sen saattamista osaksi kansallista lainsäädäntöä. Kansallisen lainsäädännön ei tarvitse sisältää lennolle pääsyn epäämistä koskevia määräyksiä, jotta asetus olisi sitova.

Neuvoston asetuksen (ETY) N:o 295/91 (2) säännökset koskevat ainoastaan lennolle pääsyn epäämistä, ei lennon peruuttamista. Näin ollen asetus ei velvoita lentoliikenteen harjoittajia maksamaan korvauksia kysymyksessä mainitun tapauksen kaltaisissa tilanteissa.

Komissio katsoo kuitenkin, että matkustajilla tulisi myös olla tiettyjä oikeuksia, mikäli heidän lentonsa peruutetaan tai jos se viivästyy huomattavasti. Se antoi joulukuussa 2001 asetusehdotuksen lennolle pääsyn epäämisestä sekä lentojen peruuttamisen tai pitkäaikaisen viivästymisen yhteydessä lentomatkustajille annettavaa korvausta ja apua koskevista yhteisistä säännöistä (3). Ehdotus on parhaillaan Euroopan yhteisön perustamissopimuksen 251 artiklan mukaisen Euroopan parlamentin ja neuvoston jäsenistä muodostuvan sovittelukomitean käsiteltävänä. Sovittelukomitea hyväksyi 14. lokakuuta 2003 kompromissitekstin, josta Euroopan parlamentti äänestää 17 päivänä joulukuuta 2003. Komissio toivoo, että parlamentti hyväksyy ehdotuksen.

(1) EYVL L 36, 8.2.1991, s. 5.

(2) Neuvoston asetus (ETY) N:o 295/91, annettu 4 päivänä helmikuuta 1991, sitä korvausjärjestelmää koskevista yhteisistä säännöistä, jota sovelletaan, jos matkustajalta säännöllisessä lentoliikenteessä evätään pääsy lennolle (EYVL L 36, 8.2.1991).

(3) EYVL C 103, 30.4.2002.